b'\n_START_ARTICLE_\nTaisto Huuskonen\n_START_PARAGRAPH_\nTaisto Huuskonen (4. marraskuuta 1925 Tampere \xe2\x80\x93 28. marraskuuta 1990 Mouhij\xc3\xa4rvi) oli suomalainen kirjailija, joka asui 26 vuotta el\xc3\xa4m\xc3\xa4st\xc3\xa4\xc3\xa4n Neuvostoliitossa ja toimi my\xc3\xb6s siell\xc3\xa4 kirjailijana._NEWLINE_Nokialta kotoisin oleva Huuskonen osallistui sotiin, ja sodan j\xc3\xa4lkeen h\xc3\xa4n oli mukana SKDL:n toiminnassa. Tyytym\xc3\xa4tt\xc3\xb6m\xc3\xa4n\xc3\xa4 silloisen Suomen oloihin h\xc3\xa4n loikkasi vaimonsa Ennin kanssa Suomesta Neuvostoliittoon 1949. Ensimm\xc3\xa4isell\xc3\xa4 kerralla he eksyiv\xc3\xa4t takaisin Suomen puolelle, mutta toisella kerralla he onnistuivat p\xc3\xa4\xc3\xa4sem\xc3\xa4\xc3\xa4n rajan yli. Neuvostoliitossa Huuskosia pidettiin kuitenkin vakoilijoina, ja he joutuivat viett\xc3\xa4m\xc3\xa4\xc3\xa4n vajaat kaksi vuotta ty\xc3\xb6leireill\xc3\xa4 Uralin t\xc3\xa4ll\xc3\xa4 puolen._NEWLINE_Vapauduttuaan leirilt\xc3\xa4 Huuskonen vaimoineen oleskeli ensin sis\xc3\xa4-Ven\xc3\xa4j\xc3\xa4ll\xc3\xa4, mutta onnistui_NEWLINE_sitten muuttamaan Petroskoihin Karjalais-suomalaisessa SNT:ssa. Siell\xc3\xa4 Huuskonen ty\xc3\xb6skenteli ensin metalliteollisuudessa ja sitten toimittajana.  H\xc3\xa4n alkoi my\xc3\xb6s kirjoittaa kirjoja, ja julkaistuaan hyv\xc3\xa4n vastaanoton saaneen sotakirjansa Ter\xc3\xa4smyrsky Kannaksella (1970) h\xc3\xa4n p\xc3\xa4\xc3\xa4si my\xc3\xb6s Karjalan Kirjailijaliiton j\xc3\xa4seneksi._NEWLINE_Vuonna 1975 Huuskoset palasivat Suomeen ja eri vaiheiden j\xc3\xa4lkeen asettuivat lopulta asumaan Mouhij\xc3\xa4rvelle._NEWLINE_Vuonna 1979 Huuskonen julkaisi el\xc3\xa4m\xc3\xa4nvaiheistaan teoksen Laps Suomen, joka her\xc3\xa4tti suurta huomiota ja v\xc3\xa4ittely\xc3\xa4, sill\xc3\xa4 siin\xc3\xa4 kuvattiin todenmukaisesti Neuvostoliiton oloja ja el\xc3\xa4m\xc3\xa4\xc3\xa4 siell\xc3\xa4.  Kirjasta tehtiin my\xc3\xb6s samanniminen n\xc3\xa4ytelm\xc3\xa4 1990._NEWLINE_Huuskonen julkaisi t\xc3\xa4m\xc3\xa4n j\xc3\xa4lkeen my\xc3\xb6s muitakin kirjoja (Ennin tarina, sotakirjat Jermut ja Jermut jatkosodassa), mutta ne eiv\xc3\xa4t en\xc3\xa4\xc3\xa4 her\xc3\xa4tt\xc3\xa4neet niin suurta huomiota.'